
Extracelluláris vezikulák atomi erő mikroszkópiás vizsgálati módszereinek kidolgozása

Bevezetés: Az extracelluláris vezikulák a szervezet különböző szövetei által kiválasztott membrán kettősréteggel határolt partikulumok, melyek számos fiziológiás és patológiás állapotban szabályozzák a szervezet működését. Az extracelluláris részecskék mérete a nanométeres nagyságrendben helyezkedik el, és heterogén méreteloszlás jellemzi. A vezikulák méreteloszlásának vizsgálatára így leginkább a fényszóráson alapuló módszerek, például a Nanoparticle Tracking Analysis (NTA) és dinamikus fényszórásmérés (DLS) terjedtek el.
Célunk kidolgozni, egy atomierő-mikroszkóp (AFM) képanalízisén alapuló módszert, azért, hogy az eddig alkalmazott módszereknél pontosabb méreteloszlást tudjunk megadni. A módszer további előnye lehet, hogy a vezikulák egyéb biofizikai tulajdonságai is kvantifikálhatók. Ezeket a technikákat alkalmaztuk annak eldöntésére, hogy elkülöníthetőek-e a magas koleszterin tartalmú tápoldattal kezelt sejtek által termelt vezikulák a kontrol vezikuláktól.
Módszer: AC16 kardiomiocita sejtvonal által kiválasztott kis extracelluláris vezikulákat (sEV) tanulmányoztunk. A tisztított EV izolátumot különböző hígításokban és felszíneken (PLL, nitrocellulóz, csillám) vizsgáltuk. AFM esetében a képeket non-kontakt üzemmódban nyertük puffer közegben, 25°C-on. A mintáink mechanikai tulajdonságait erőspektroszkópiás mérések során határoztuk meg.
Eredmények: A képalkotásra a százszoros hígítás és frissen hasított csillámfelszín bizonyult a legalkalmasabbnak. Az sEV-k képanalízise során sikerült meghatározni az egyedi EV-k átmérőjét és magasságát. Ez lehetővé tette az NTA által nehezen meghatározható kisebb méretű EV-k méretének meghatározását is. A képanalízis alapján különbözött a kezelt sejtekből származó EV-k és a kontroll vezikulák magassága. Az erőspektroszkópiás mérések során meghatároztuk az EV-k rugalmassági modulusát, ezek jó egyezést mutatnak az irodalomban leírtakkal. A kezelt és kontroll sejtekből származó vezikulák mechanikai tulajdonságai nem mutattak szignifikáns eltérést.
Megbeszélés: Az AFM-mel történő képalkotás és erőspektroszkópia alkalmas a vezikulák méreteloszlásának és mechanikai tulajdonságainak vizsgálatára és az így nyerhető paraméterek alapján lehetővé teszi különbözően kezelt sejtek által szekretált vezikulák összehasonlítását.



